b'\n_START_ARTICLE_\nAlgirdas Zenonas Dagys\n_START_SECTION_\nBiografija\n_START_PARAGRAPH_\n1950 m. baig\xc4\x97 Kauno 8-\xc4\x85j\xc4\x85 gimnazij\xc4\x85, 1955 m. Maskvos M. Lomonosovo universiteto Geologijos fakultet\xc4\x85, \xc4\xafgijo biologo \xe2\x80\x93 paleontologo specialyb\xc4\x99. 1955\xe2\x80\x931958 m. Maskvos universiteto aspirantas, 1960 m. apgyn\xc4\x97 kandidatin\xc4\x99 disertacij\xc4\x85 \xe2\x80\x9e\xc5\xa0iaur\xc4\x97s vakar\xc5\xb3 Kaukazo norio auk\xc5\xa1to brachiopodai. Morfologija, sistema, filogenija, stratigrafin\xc4\x97 reik\xc5\xa1m\xc4\x97 ir biografija\xe2\x80\x9c. 1970 m. geologijos ir mineralogijos moksl\xc5\xb3 daktaras. 1993 m. nostrifikuotas habilituotu daktaru (gamtos mokslai)._NEWLINE_1958\xe2\x80\x931960 m. Lietuvos moksl\xc5\xb3 akademijos Geologijos ir geografijos instituto mokslinis bendradarbis. 1960\xe2\x80\x931972 m. ir 1974\xe2\x80\x931990 m. \xe2\x80\x93 TSRS moksl\xc5\xb3 akademijos Sibiro skyriaus Geologijos ir Geofizikos instituto (Novosibirskas) vyresnysis mokslinis bendradarbis, Paleontologijos ir stratigrafijos laboratorijos ved\xc4\x97jas. 1972\xe2\x80\x931974 m. Kabulo politechnikos instituto d\xc4\x97stytojas, fakulteto dekanas. 1974\xe2\x80\x931989 m. TSRS moksl\xc5\xb3 akademijos Sibiro skyriaus Geologijos ir geofizikos instituto vyr. mokslinis bendradarbis. 1990\xe2\x80\x932000 m. Lietuvos Ekologijos instituto vyriausiasis mokslinis bendradarbis.\n_START_SECTION_\nMokslin\xc4\x97 veikla\n_START_PARAGRAPH_\nDisertaciniuose darbuose pateik\xc4\x97 triaso brachiopod\xc5\xb3 (pe\xc4\x8diakoj\xc5\xb3) taksonomini\xc5\xb3 tyrim\xc5\xb3 rezultatus. Revizavo ir pirm\xc4\x85 kart\xc4\x85 apra\xc5\xa1\xc4\x97 \xc5\xa0iaur\xc4\x97s Kaukazo vir\xc5\xa1utinio triaso faun\xc4\x85. Para\xc5\xa1\xc4\x97 veikal\xc5\xb3 i\xc5\xa1 paleontologijos, stratigrafijos, biogeografijos, tarp j\xc5\xb3 14 monografij\xc5\xb3, keturis paleontologijos \xc5\xbeinynus. Apra\xc5\xa1\xc4\x97 mokslui dar ne\xc5\xbeinomas borealines triaso, juros ir apatin\xc4\x97s kreidos brachiopod\xc5\xb3 r\xc5\xab\xc5\xa1is, daugiau, kaip 100 nauj\xc5\xb3 gen\xc4\x8di\xc5\xb3, \xc5\xa1eim\xc5\xb3, b\xc5\xabri\xc5\xb3, patikslino daugelio takson\xc5\xb3 sistem\xc4\x85, nustat\xc4\x97 \xc5\xa1ios grup\xc4\x97s stratigrafin\xc4\x99 reik\xc5\xa1m\xc4\x99. Sudar\xc4\x97 nauj\xc5\xb3 popaleozojini\xc5\xb3 brachiopod\xc5\xb3 sistem\xc4\x85, nustat\xc4\x97 j\xc5\xb3 evoliucijos kryptis, atskleid\xc4\x97 geografin\xc4\x97s diferenciacijos bruo\xc5\xbeus ir stratigrafin\xc4\x99 reik\xc5\xa1m\xc4\x99. Elafod\xc5\xb3 grup\xc4\x97s amonoid\xc5\xb3 (moliuskai) tyrimais pagrind\xc4\x97 mezozojaus chronologij\xc4\x85. Sudar\xc4\x97 naujas apatinio ir vidurinio triaso zonines ir intrazonines biostratigrafines schemas. Jam vadovaujant sukurta pirmoji detali borealinio apatin\xc4\x97s juros liaso biostratigrafin\xc4\x97 schema. Apib\xc5\xabdino pasaulin\xc4\x99 med\xc5\xbeiag\xc4\x85 apie triaso brachiopodus, pateik\xc4\x97 nauj\xc4\x85 \xc5\xa1ios grup\xc4\x97s gyv\xc5\xabn\xc5\xb3 sistem\xc4\x85. Apra\xc5\xa1\xc4\x97 51 nauj\xc4\x85 gent\xc4\xaf ir 17 nauj\xc5\xb3 \xc5\xa1eimos grup\xc4\x97s takson\xc5\xb3. I\xc5\xa1ai\xc5\xa1kino svarbiausias j\xc5\xb3 evoliucijos kryptis._NEWLINE_Lietuvos ir u\xc5\xbesienio spaudoje paskelb\xc4\x97 vir\xc5\xa1 150 mokslini\xc5\xb3 straipsni\xc5\xb3. Skait\xc4\x97 prane\xc5\xa1imus moksliniuose renginiuose Kanadoje, \xc5\xa0veicarijoje, Pranc\xc5\xabzijoje, Vokietijoje, Graikijoje, Argentinoje ir kt.'